《题敕赐光泽王博文堂》
明代·王缜

钦哉堂乎各博文，博文之名世所闻。我来荆楚徒云云，揽辔常愧负山蚊。

初拜堂前似半醺，牙签满目罗典坟。山高海阔屯灵芸，二十八宿随天分。

紫微钩陈俨心君，包含万象难排纷。惟有光泽王性勤，远探幽赜咀奇芬。

笔阵直扫千百军，肯綮适中轻郢斤。宛如凤超百鸟群，和鸣霄汉回南薰。

又如鳞呈五色云，振振祥瑞人人欣。天子曰嘻此茂勋，若非芳名揭朝昕。

世味何以破腥荤，乃锡博文义孔殷。奎壁辉耀渺五垠，博文博文非在文，要在忠孝常书绅。

作者简介：广东东莞人，字文哲。弘治六年进士。授兵科给事中，强直敢言。正德初为云南左参政，忤刘瑾，借故罚米五百石，售家产以偿。累迁右副都御史，巡抚苏松诸府，督兵歼刘七于狼山。世宗即位，升南京户部尚书。卒官。